וואיי

וואיי (שם מדעי: Voay; משמעות השם הוא "תנין" במלגשית) הוא סוג בעל מין יחיד של זוחל ממשפחת התניניים אשר חי באי מדגסקר מתקופת הפליסטוקן לפני 126,000 שנה עד ההולוקן. הוא נכחד לפני 2,000 שנה עם הכחדת ההולוקן.

תנין זה התגלה ב-1872 בקרבת העיר אנטסיראבה ונחשב תחילה למין בסוג תנין (Crocodylus). במקום נמצאו תת-מאובנים של שרידי הגולגולת הרחבה שלו, וחוליות עם לוחיות אוסטאודרם. ככל הנראה הוא דמה לתנין היאור, קרובו האפריקני במראה ובהתנהגות והוא היה טורף-העל באי. תנינאי זה היה טורף-העל הגדול ביותר במדגסקר בזמן המודרני והוא הגיע לאורך חמישה מטרים ולמשקל 170 ק"ג, אך היה קטן יותר מתניני היאור. הוא היה בעל לסת גדולה עם חריצים רחבים לאורך החרטום, "קרניים" קצרות מאחורי הגולגולת ושיניים חרוטיות וחזקות. הגוף כוסה בלוחיות קשקשים והיה בעל רגליים קצרות. 

הוואיי שחה בנהרות האי מדגסקר וניזון מבעלי חיים שהתקרבו לשפת המים במארב. הוא כנראה נכחד בידי האדם שהגיע לאי, ייבש את הביצות ופיתח חקלאות שהרסה את בתי גידולו. ייתכן גם שהאנשים הראשונים צדו אותו כמגננה.

קישורים חיצוניים

תניניים פרהיסטוריים
מגה-פאונה של הפליסטוקן באפריקה
בעלי חיים שנכחדו בהולוקן
זוחלים שנכחדו
תנינאים שחיו בפליסטוקן
מאובני טקסונים שתוארו ב-2007